Leonas (filmas)

Leonas () – 1994 m. režisieriaus Luc Besson sukurtas trileris, tapęs šio žanro klasika. Šiame filme savo pirmąjį vaidmenį sukūrė 12-metė Natalie Portman. Juosta filmuota Prancūzijoje, Niujorke ir yra pelniusi 7 Cezario nominacijas.

 Siužetas 

Italas Leonas – samdomas žudikas, vienišas gyvenantis itališkame Niurjorko rajone. Jis dirba vietiniam mafijos veikėjui Toniui, namuose augina vieną gėlę ir kartais vaikšto į kino teatrą, kur žiūri senus filmus. 

Kartą jis sutinka kaimynystėje gyvenančią 12-metę Matildą, kurią tėvas dažnai skriaudžia. Šis, įsipainiojęs į narkotikų prekybą, mėgina apgauti savo bosą, kuris pasirodo esąs vietinis policijos viršininkas Stansfeldas. Dieną, kai Matilda išeina į parduotuvę, Stansfeldas su kitais policininkais išžudo visą šeimą. Žudikams vis dar esant namuose, grįžta Matilda, kuri, nuspėdama nelaimę, apsimeta gyvenanti kitame bute ir užeina pas Leoną. Kai žudikai pasišalina, šis nori atsikratyti Matilda, tačiau mergaitė, supratusi, kad jos gelbėtojas yra samdomas žudikas, prašo jį išmokyti ją naudotis ginklais, kad galėtų atkeršyti už mažamečio brolio mirtį. Taip prasideda keista mergaitės ir samdomo žudiko draugystė.

 Pagrindiniai aktoriai 
 Aktorius – vaidmuo

 Jean Reno – Leonas
 Natalie Portman – Matilda 
 Gary Oldman – Normanas Stansfeldas
 Michael Badalucco – Matildos tėvas
 Ellen Greene – Mardžė, Matildos motina
 Danny Aiello – Tonis 
 Peter Appel
 Adam Busch
 Maiwenn

 Filmo kūrimas 
Idėja sukurti „Leoną“ režisieriui kilo jam tebefilmuojant juostą „Jos vardas Nikita“. Vienoje iš siužetinių linijų pagrindinei herojei į pagalbą atsiunčiamas kitas samdomas žudikas Viktoras, kurį vaidino Jean Reno. Pamatęs neišnaudotą siužeto potencialą, Bessonas nusprendė iš jo sukurti atskirą istoriją. Kaip ir Viktoras, Leonas filme vilki ilgą lietpaltį, dėvi apvalius akinius nuo saulės ir nešioja kepurėlę. Bessonas sakė: „- Dabar galbūt Žanas (Jean Reno) vaidina amerikietį Viktoro pusbrolį. Šį kartą jis yra labiau žmogiškas.“

Filme taip pat panaudota paties Bessono ir jo žmonos, aktorės Maiwenn asmeninės gyvenimo detalės; jiedu susipažino kuomet merginai buvo 12 (Bessonui – 29), o susitikinėti pradėjo sulaukusi 15-os.Leon: The Professional . sbs.com.au

 Filmo versijos ir muzika 
Egzistuoja dvi filmo versijos: oficialioji ir išplėtinė, kuri yra 25 min. ilgesnė. Pirmą kartą ilgoji versija kino teatruose buvo parodyta 1996 m. Prancūzijoje, tačiau JAV nebuvo rodyta dėl pradinės auditorijos reakcijos.

Muziką filmui sukūrė Eric Serra, darnai bendradarbiaujantis su Bessonu. Finalinė filmo daina yra atlikėjo Sting kompozicija „Shape of My Heart“.

 Tęsinys 
Bessonas parašė scenarijų filmo tęsiniui pavadinimu „Matilda“, tačiau jo filmavimą nukėlė vėlesniam laikui, kuomet aktorė N. Portman kiek paaugs. Pagal sumanymą, Matilda turėjo būti vyresnė, labiau suaugusi ir dirbanti žudike. Vis tik kai Bessonas išsiskyrė su kino kompanija „Gaumont“ ir įkūrė savo EuropaCorp, šie sustabdė bet kokią galimybę toliau plėtoti „Leono“ istoriją.

2011 m. Bessonas „Matildos“ scenarijų panaudojo kino filmui „Colombiana“, kuriame pasakojama apie jauną merginą, keršijančią narkotikų karteliui dėl šeimos išžudymo, kuomet ji pati buvo dar vaikas.

 Kita 
Britų muzikos grupė Alt-J yra sukūrusi dainą „Matilda“, kurios pirmieji žodžiai „This is From Matilda“ yra paskutinieji, kuriuos filme Leonas pasako Stanfeldui.

 Pagrindiniai apdovanojimai 
 20/20 Awards (nominacija) – geriausia aktorė (n. Portman), geriausias garsas
 YoungStar Awards (nominacija) – geriausia jaunoji aktorė (N. Portman)
 Cezario apdovanojimas (nominacija) – geriausias filmas, geriausias aktorius (J. Reno), geriausias režisierius, geriausia muzika, geriausia kinematografija, geriausias montažas, geriausias garsas

 Šaltiniai 

Kategorija:1994 filmai
Kategorija:Prancūzijos filmai
Kategorija:Trileriai